Papersnake/gushiwen huggingface dataset:
读华佗传
陆游（宋代）

六籍虽残圣道醇，中更秦火不成尘。华佗老黠徒惊俗，吾岂无书可活人。
周畏知遗二毫笔虽旧犹耐书戏作六言奉简 其二
许及之（宋代）

不肯羊质欺世，宁作兔园隐居。令尹虽旧令尹，中书今尚中书。
减字木兰花 上巳后一日途次洧川
陈维崧（清代）

花红草绿，昨日浓春经阮曲。碎雨零烟，今日愁人过洧川。

三春去半，半付邮亭和驿馆。溱洧潺湲，上巳无人出采兰。
采菽
佚名（先秦）

采菽采菽，筐之莒之。君子来朝，何锡予之？虽无予之？路车乘马。又何予之？玄衮及黼。

觱沸槛泉，言采其芹。君子来朝，言观其旂。其旂淠淠，鸾声嘒嘒。载骖载驷，君子所届。

赤芾在股，邪幅在下。彼交匪纾，天子所予。乐只君子，天子命之。乐只君子，福禄申之。

维柞之枝，其叶蓬蓬。乐只君子，殿天子之邦。乐只君子，万福攸同。平平左右，亦是率从。

汎汎杨舟，绋纚维之。乐只君子，天子葵之。乐只君子，福禄膍之。优哉游哉，亦是戾矣。
半阳湖
马之纯（宋代）

一半寒泉一半汤，同为此水异炎凉。
汤泉是处虽多有，钟阜斯池特广长。
谁说吹嘘如口鼻，或云底下有硫黄。
好寻旧亦重开凿，地宝无容久瘗藏。
岳亭
赵方（宋代）

南岳高峰七十二，祝融峰直老人星。平生最有看山兴，一上斯亭双眼青。
送连氏昆仲还省侍
宋祁（宋代）

酥酪君家伯仲贤，相从黉舍倏经年。
三卮酒薄难为圣，一腹书经但喜眠。
庾信刻筠怀旧坞，隐侯题壁有新篇。
糅甘调滑思归养，溢握陔兰照露鲜。
寄南台御史达兼善二首 其二
雅琥（元代）

白沟秋水帝城边，晓发河南使者船。契阔山川将万里，飘零岁月又三年。

云间快睹冥冥凤，海上愁看跕跕鸢。经术匡君须我辈，莫将离恨染华颠。
街西晚归
郑谷（唐代）

御沟春水绕闲坊，信马归来傍短墙。

幽榭名园临紫陌，晚风时带牡丹香。
寄金坛元鲁宣差行操二年兄
萨都剌（元代）

苍茫迥野冻云低，马上遥山玉四围。自是诗人有清气，出门千树雪花飞。
再和子育 其二
彭汝砺（宋代）

将军誓愿斩楼兰，涕泪横流杯酒间。紫气剑埋终未试，黄金印大亦何颜。
赠黄虚舟
李曾伯（宋代）

君不见君家知命今师日，白衫骑驴人不识。
当时画作梁园图，惟有龙眠老仙笔。
又不见异时知命离戌州，终身原学陶朱游。
能令太史为著语，此比西子同扁舟。
君今名在嫡孙行，数载浮家渚宫上。
秋风细起鲈鱼钓，落日驮成院花样。
孤篷短辔万两奇，一朝复见江南诗。
风流信是古难继，亦有轩轾谁为之。
我知长耳困皁枥，突市冲篱久狂蹶。
逢京光节仅免辱，入华阴门几遭诘。
不如小艇枫荻洲，水天碧处盟沙鸥。
凌波三叹洛妃恨，招魂一洗湘累愁。
骑驴不下竟为惑，纵苇所之乐何极。
与今坐上嘲子瑜，争似舟中怀李白。
奚庸二亩藜苋图，足归一枕黄粱娱。
持竿鼓枻贵适我，解鞍截镫无从渠。
厥今龙眠麟笔不可复，太史鸾胶尚堪续。
我亦苕溪渔隐徒，亦有水调遗子以一曲。
次韵公辟会流觞亭
秦观（宋代）

偷引湖光一派飞，咏觞还却似当时。
吴歌送酒随流急，越艳浮花转曲池。
山庙早因前守彻，冰盘元是故工遗。
年年褉饮今非昔，不到兰亭到北池。
次韵楼仲辉郎中游天王寺登城晚归三绝句 其二
范浚（宋代）

春来物色已争妍，梅柳低昂古道边。放步径从莲社去，逃禅要学饮中仙。
金陵酒肆留别
李白（唐代）

风吹柳花满店香，吴姬压酒劝客尝。(劝客 一作：唤客)
金陵子弟来相送，欲行不行各尽觞。
请君试问东流水，别意与之谁短长？
浣溪沙
晁端礼（宋代）

紫蔓凝阴绿四垂。暗香撩乱扑罗衣。醉眠惟有落花知。

玉笋纤纤初嗅罢，乌云娜娜乱簪时。此般风韵雅相宜。
因会
郑清之（宋代）

组练横陈壮士貔，想因舞羽去穷奇。千山白发存公道，十日清吟费老诗。

待伴易销春有脚，交光最胜月如眉。只愁无著梅花处，东绢平章付伯时。
下祝融峰向白门寺道中作
陈恭尹（清代）

披离中林雪，厌浥下山路。缘高凛若坠，身外不敢顾。

藤藟援我行，飞鸟争我度。我下群木鸣，我上寒云冱。

迹从逝溪远，心与幽赏住。万里方自今，重期岂能预。

迟迟闻远钟，懔懔日将暮。
惠州丰湖
刘攽（宋代）

昔在葛稚川，求为勾漏令。丹砂颇易得，罗浮聚仙圣。

穷荒非人情，适己自无竞。千岁若须臾，斯人已辽夐。

忽闻惠州守，修旧有佳政。涨泉作丰湖，百顷湛明镜。

芰荷争秀发，鱼鸟恣潜泳。新畴日已多，耕者乐其盛。

高斋面空阔，写影穷绿净。长啸来清风，炎蒸亦无病。

勤忧本劭农，爽豁赖怡性。宁须学神仙，岂必谢朝请。

明珠还合浦，夙昔人相庆。君有近郭田，足继甘棠咏。
宫词
沈琼莲（明代）

香雾濛濛罩碧窗，青灯的的灿银釭。内人何处教吹管，惊起庭前鹤一双。
苏元易贻湛用喈彩树牡丹招赏因赋
李云龙（明代）

彩胜贻来自美人，名花宁独擅芳晨。雕阑绣幕千金夜，魏紫姚芳一树春。

隋苑豪华嗟已故，汉宫灯火喜重新。赋诗知有清平调，好向君王笛里陈。
归来
释文珦（宋代）

归来岩下养衰形，日日眠云听瀑声。
但爱一閒堪佚老，翻思万瀑是劳生。
人嫌草座麻衣陋，自守芝翁木客盟。
没齿如斯吾事足，更无他事可关情。
台湾八咏
张琮（宋代）

孤悬一岛锁汀沙，向晚晴霞景更奢。彩映寒波分紫气，光摇碧汉闪青蛇。

神工炼石裁为锦，天女凌虚散作花。记得依稀何处是，赤城山畔月同华。
婆罗门引 山居补植花木
杨玉衔（清代）

庐非人境，山深四月未闻莺。飞花空忆春城。最恼无情野烧，收拾到陈青。

尽黄云红叶，一望芜平。荒畦几棱。豆坼甲，怯寒轻。

剩有劫余幸草，识我经行。饾饤阴晴。试种竹、移蕉环护庭。

锄未了，雾冥冥。
馆娃宫在旧郡西南砚石山前瞰姑苏台傍有采香…因赋二章
刘禹锡（唐代）

宫馆贮娇娃，当时意大夸。艳倾吴国尽，笑入楚王家。

月殿移椒壁，天花代舜华。唯馀采香径，一带绕山斜。
慈母堂前月一首宿晏城作
张预（清代）

慈母堂前月，远照关山程。关山远复远，迢迢晏子城。

登城一以远，白云千里横。清辉出云际，知共故乡明。

安得平安字，一一月中呈。仰镜慈母颜，俯瞰游子行。

朗鉴及发肤，危哉慎亏盈。月近慈母远，悠悠游子情。

坐爱床前光，无促晨鸡鸣。
秋斋閒咏
袁杼（清代）

閒庭扫落叶，秋月上林梢。竹老穿山径，槐稀露鹊巢。

描花嫌纸窄，学字借书钞。拟制玫瑰酱，频呼小婢敲。
法身颂
端禅师（宋代）

灯心刺著石人脚，火急去请周医博。
路逢庞公相借问，六月日头干晒却。
梅雨大水
方回（元代）

积年梅雨动兼旬，咎证源源殆有因。
狐假虎威饶此辈，鼠穿牛角念吾民。
涎流白饭难侥幸，汗滴青秧浪苦辛。
曲许乖龙啖梁燕，何如饥溺拯穷人。
前缓声歌
佚名（两汉）

水中之马。必有陆地之船。但有意气不能自前。心非木石。

荆根意数得覆盖天。当复思东流之水。必有西上之鱼。

不在大小。但有朝于复来。长笛续短笛。欲今皇帝陛下三千万。
送朱明之昌叔赴尉山阳
王令（宋代）

朱使拜书天上回，去以身试百里障。
青衫飘若风外荷，借马载里尘土上。
准眉崭如见天秀，独立系马万里望。
身躯虽小胸腹宽，沛如绝海横秋涨。
久宜脱绝事高致，岂愿卑冗劳俗状。
高堂华发亲老矣，四海无家寄几杖。
世外言高信独奇，人前腰折嗟已强。
尉官虽小俸虽薄，犹有余钱买甘养。
想当家帷奉颜面，彩衣躬淬妇子饷。
诜诜儿女戏满前，累累诸兄坐相向。
人间此乐不可幸，一笑自足百辱当。
时消固应稀盗贼，俗弊宁不烦笞掠。
好偷闲暇事简编，思予宁无尺字况。
和杨公济钱塘西湖百题 其六十六 龙泓洞
郭祥正（宋代）

洞口无凡木，阴森夏亦寒。谁知一泓水，曾有老龙蟠。
南山田中行
李贺（唐代）

秋野明，秋风白，塘水漻漻虫啧啧。
云根苔藓山上石，冷红泣露啧啼色。
荒畦九月稻叉牙，蛰萤低飞陇径斜。
石脉水流泉滴沙，鬼灯如漆点松花。
还郭祥正诗卷
刘摰（宋代）

李杜酒死诗不作，风雅三百年来穷。世儒未必甘汨没，才不迨志终无功。

汾阳有人字功甫，歘然声价来江东。当时未冠人已识，知音第一惟梅翁。

翁主诗盟世少可，一见旗鼓欣相逢。当友不敢当师礼，呼以谪仙名甚隆。

君亦自谓太白出，世姓虽异精灵同。姑苏江水莹寒鉴，江上碧玉排群峰。

壮吟豪醉售佳境，日题百纸倾千钟。折腰蓝绶岂所乐，养亲斗粟曾未充。

蓬莱幽梦挂寒月，青山归思随飞鸿。书来寄我三巨轴，华缄开破溪云封。

骇然按剑览珠璧，悸若赤手勍蛟龙。长吟千言短数百，造语险怪神为工。

四明贺老忽去世，伯牙悲怆闲焦桐。嗟予逢子众人后，今其所得何最丰。

前日过我北池上，正是清露沾高松。凉轩坐听哆宏辨，瀑布千丈悬秋风。

谪仙有此愿自重，世俗酣尚惟纤秾。彼其耳目不自信，滔滔谁乐闻鼓钟。

太上雅意兴礼乐，一日鉴赏期至公。煌煌帝业子当颂，勿叹憔悴空山中。
寄赵鄂州
章甫（宋代）

田家禾黍方登场，枯桑索索天雨霜。
黄花篱落尚可醉，今我不乐思武昌。
武昌使君半年别，前日书来慰愁绝。
想思为我作西亭，徙倚阑干只明月。
大材开府何优游，政声日随江水流。
赐金增秩未为宠，咫尺丹诏催归辀。
灯前春雨同挥翰，南风吹船着淮岸。
云间过雁唤愁生，短褐饭牛歌夜半。
寄沛县姜承议
陈师道（宋代）

平生鲁国老先生，晚见诸郎识老成。
怪有武功蒙宠锡，果缘阴德贯神明。
金池已作归田计，玉版方书济物情。
百里饥寒独颜阖，忍令一物不敷荣。
喜程生自吴中回致五岳黄山人音问二首 其二
李梦阳（明代）

黄子吾真畏，程生尔更奇。江城倾盖日，渭北暮云时。

宝剑神终合，冥鸿性不移。忽思千里驾，惭愧昔人为。
送社太长老住虎丘
林表民（宋代）

吴国前朝寺，县知补处难。
岳云迎外度，海月定中观。
子去挥犀拂，吾当卖布鞋。
梅花知别意，无语澹相看。
寓寺八首
张耒（宋代）

平晓春云失半山，蒙蒙小雨暗江干。
寺楼倚遍消残醉，只有春愁伴薄寒。
雨
张侃（宋代）

傍海风先冷，残秋雨渐疏。柳凋閒抟黍，水净见舂锄。

游客惟筇竹，民家半草居。近时潮候讯，玉箸当园蔬。
和景彝正月十八日偶书
王珪（宋代）

树含春色明兼暗，云带朝寒去复还。
未有燕回罗幕上，不知人在玉楼间。
吟魂几绕青山曲，醉梦多游紫府关。
待得归时花示老，莫因寥落起愁颜。
寄外甥苗武仲
徐铉（宋代）

放逐今来涨海边，亲情多在凤台前。且将聚散为闲事，

须信华枯是偶然。蝉噪疏林村倚郭，鸟飞残照水连天。

此中唯欠韩康伯，共对秋风咏数篇。
古香慢 自度腔夷则商犯无射宫赋沧浪看桂
吴文英（宋代）

怨娥坠柳，离佩摇荭，霜讯南圃。漫忆桥扉，倚竹袖寒日暮。

还问漫中游，梦飞过、金风翠羽。把残云、剩水万顷，暗熏冷麝凄苦。

渐浩渺、凌山高处。秋澹无光，残照谁主。露粟侵肌，夜约羽林轻误。

剪碎惜秋心，更肠断、珠尘藓路。怕重阳，又催近、满城细雨。
项里溪上见珍禽日溪鹊相随数十步不去
陆游（宋代）

涉溪来过东溪老，断枝槁叶纷如扫。
忽逢溪鹊昔未识，言语惺憁羽毛好。
异哉驯狎若可呼，迹虽甚疏情有余。
上穿苍烟立高树，下踏白石窥游鱼。
老夫日日溪头行，见此不妨双眼明。
定交物外从今始，岂独沙鸥可与盟。
菩萨蛮 灯影
陆蓉佩（清代）

检书伴我深宵读。兰釭焰短寒如粟。几度共徘徊。金炉香渐灰。

月明帘未卷。掩映罗帏暖。寂寂避回风。屏山隔几重。
偈颂八十七首
释慧开（宋代）

针芥相投，体用俱全。
衲僧门下，十万八千。
七月朔日闻蛩 其三
弘历（清代）

唧唧散凉声，因风度响轻。由来喧本寂，不有灭皆生。

宵景聊复玩，秋怀底事萦。黄姑盼牛渚，屈指若为情。
偶游
温庭筠（唐代）

曲巷斜临一水间，小门终日不开关。红珠斗帐樱桃熟，

金尾屏风孔雀闲。云髻几迷芳草蝶，额黄无限夕阳山。

与君便是鸳鸯侣，休向人间觅往还。
齐山
陈续（宋代）

齐山压清溪，苍崖浸老碧。
山半古招提，高堂敞虚寂。
题魏吉老若水轩
王之道（宋代）

世情纪甘似醇酒，沾沾未必应心口。
覆手为雨翻手云，余耳安心保长久。
魏侯风味真可人，汪汪万顷江湖春。
相从草岁今日发，坐对小轩聊欠伸。
送唐述之
魏了翁（宋代）

快着青冥软玉鞭，稳骑騄耳踏云烟。便持全蜀无双誉，去听宾胪第一传。

众所望君皆尔耳，人之好我岂云然。古来名下无虚士，试玩盈科放海篇。
元日观朝
杨巨源（唐代）

北极长尊报圣期，周家何用问元龟。天颜入曙千官拜，

元日迎春万物知。阊阖回临黄道正，衣裳高对碧山垂。

微臣愿献尧人祝，寿酒年年太液池。
【大石调】青杏子_天赋两风流
马致远（元代）

天赋两风流，须知是福惠双修。骖鸾仙子骑鲸友，琼姬子高，巫娥宋玉，织女牵牛。
【憨郭郎】当垆心既有，题柱志须酬，莫向风尘内，久淹留。
【还京乐】标格江梅清秀，腰肢宫柳轻柔，岂止兰心蕙性，不惟皓齿明眸。芳名美誉，镇平康冠金斗，压尽滹阳十丑。体面妖娆，精神抖擞。作来酒令诗筹，坐间解使并州客，绿鬓先秋。飞燕体翩翻舞袖，回鸾态飘飖翠被，遏云声口留喨歌喉。情何似情何在？恐随彩云易收，丁香枝上，骓蔻梢头。
【净瓶儿】莫效临岐柳，折入时人手，许持箕帚，愿结绸缪。娇羞，试穷究，博个天长和地久，从今后，莫教恩爱等闲休。
【随煞】休道姻缘难成就，好处要人消受，终须是配偶，偏甚先教沈郎瘦。
洮州除岁次庚申正旦平利道韵提学时作
王云凤（明代）

夜寒强饮至馀钟，天上星回斗柄东。茶味香添藏瓦雪，烛花残怯隔窗风。

兴随山水无时尽，梦入庭闱有路通。除岁旧愁除不得，两年丰芑愧无功。
菩萨蛮
魏承班（五代）

罗裾薄薄秋波染，眉间画得山两点。相见绮筵时，

深情暗共知¤

翠翘云鬓动，敛态弹金凤。宴罢入兰房，邀人解佩珰。

罗衣隐约金泥画，玳筵一曲当秋夜。声颤觑人娇，

云鬟袅翠翘¤

酒醺红玉软，眉翠秋山远。绣幌麝烟沈，谁人知两心。

玉容光照菱花影，沉沉脸上秋波冷。白雪一声新，

雕梁起暗尘¤

宝钗摇翡翠，香惹芙蓉醉。携手入鸳衾，谁人知此心。
惜余春慢 追春用吴修蟾饯春韵
龚鼎孳（清代）

绿幛缝愁，红泥埋恨，尽是东风花草，晴翻麦雉，雨闹桑鸠，谁记画楼莺晓。

当日株移永丰，三楚腰肢，入宫纤小。到如今，香雪飘零何处，玉骢稀少。

看不上、明月无情，凤箫金管，冷觑黄昏新恼。胭脂井畔，燕子楼头，一片粉灰珠扫，青帝抛人几时，潘鬓沈围，年年空老。

尚痴心，春在平芜，央取乱峰遮绕。
淮南自讼
宋庠（宋代）

偶然人乏贰中枢，赐罢犹专督府居。
发白自伤闻道晚，心丹谁识报恩馀。
淮天目极风帆驶，韩野魂销宰树疏。
却顾病身何所用，只堪归钓颍滩鱼。
酬陈颐刚见和前韵
陈傅良（宋代）

离合皆天意，盈虚几月华。
家才办藜苋，吾亦逐芦葭。
忧世还当路，论兵有故家。
深深看踵息，阴火养黄芽。
洮州即事叠韵四首 其二
苏履吉（清代）

民情莫道软如绵，满纸虚辞辄叩天。堪笑问来无别事，相争数百是釐钱。
共城十吟·其十曰春郊花落
邵雍（宋代）

春暮多风雨，离披满后园。
晓余残片拥，晴外乱红翻。
香径难留裛，娇心绝弄繁。
成蹊是桃李，狼籍尚无言。
送灵岩道光大师
蔡冠卿（清代）

僧读儒书举世稀，惟师精学出尘机。
上都香火安禅久，东国林泉徇众归。
道在莫从形相索，身间都觉利名非。
灵岩到日秋应晚，还写新诗遍翠微。
袁丈宪副马大参冯少参薛进士邀游石湖
王世贞（明代）

群舫来争客，相逢尽故人。鲭宁五侯味，酒是一家春。

湖色能宽醉，乡情好任真。呼童扫盘石，余兴欲垂纶。
佛日纵步相寻索归甚苦戏成绝句
吕本中（宋代）

相逢不用苦相催，只到更深月上回。莫怪室空无侍者，夜窗相对有寒梅。
赠俞仲昌
李某（宋代）

家对南山第一峰，谁知大隐隐松蓬。閒身悟道持心得，俗事随缘见性通。

门外高居无俗客，箧中灵药是阴功。年来更喜儿孙盛，俊笔香名绍素风。
淳祐辛丑元日
李龏（金朝）

滴酒焚香把笔熏，未书名纸谒朱门。对天大写宜春字，先与孤寒忏宿根。
题共乐堂
汪泌（宋代）

临海城东湖，气象清且奇。
无风绿色净，十顷澄琉璃。
中有共乐堂，今其名者谁。
人有答我问，太守下车时。
访民所疾苦，民曰水最危。
其水或暴至，城坏民流尸。
公谋得上策，叠石完城基。
外遗数百家，室屋鳞参差。
水至无所障，适与漂溺期。
又欲隄其东，苦乏土石资。
开湖足取用，隄势横虹蜺。
湖光占空阔，物从鉴中窥。
紫翠前后山，环列如屏帷。
构堂就虚旷，与俗同游嬉。
太守宴堂上，游人歌水湄。
歌云从公来，除患补疮痍。
况有此观壮，不乐何以为。
有如登春台，人心举熙熙。
从事能文者，作辞书之碑。
庶其不朽功，上彻尧轩墀。
次虞宪日近即事五绝
洪咨夔（宋代）

梅桃结子绿阴浓，饶与葵榴自在红。
只有道根须猛进，未甘上下二之中。
桑墟晓行
黎贞（明代）

玉宇苍凉曙色分，楚歌四起杳相闻。桑林短短平依路，茅屋低低半是云。

旧日琴书成远梦，倚空刀剑谩从军。谋身莫笑儒生拙，投笔于今可立勋。
大言赋
宋玉（先秦）

楚襄王与唐勒、景差、宋玉游於阳云之台。王曰：“能为寡人大言者上座。”

王因唏曰：“操是太阿剥一世，流血冲天，车不可以厉。”

至唐勒，曰：“壮士愤兮绝天维，北斗戾兮太山夷。”

至景差曰：“校士猛毅皋陶嘻，大笑至兮摧覆思。锯牙云，晞甚大，吐舌万里唾一世。”

至宋玉，曰：“方地为车，圆天为盖，长剑耿介，倚天之外。”

王曰：“未也。”

玉曰：“并吞四夷，饮枯河海；跋越九州，无所容止；身大四塞，愁不可长。据地分天，迫不得仰”。
呈吕使君留卿
方回（元代）

大门昔有谣，吕氏一千中。
华胄所自出，恭惟齐太公。
君伯先郡王，张韩刘岳同。
百战护诸将，易名称武忠。
武忠棣华众，皆有远祖风。
分阃伏斧钺，威望真非熊。
子姓几百人，人人俱英雄。
人人俱智慧，人人俱疏通。
三衢今使君，尤其明且聪。
剑光夜冲斗，玉气日贯虹。
好士出天性，坐满樽不空。
民怀吏胆落，于物大有功。
驿马走中原，蹇蹇臣匪躬。
北上夏云赤，南还春花红。
割牲饤鮓脯，邂逅孤山东。
念此门下士，陋巷甘固穷。
昨者诸彦集，长裾织青葱。
岂谓龙虎阁，著此垂翅鸿。
高怀极恋恋，莫景殊匆匆。
愿言一转手，西江挂飞蓬。
和郑斋同年落叶诗 其八
周绍昌（清代）

蓬瀛久辍列仙班，时见乌朝数往还。销寂潜虬敖嫩水，䙰褷冻雀纥千山。

流黄度曲填金缕，捣素缄愁寄玉关。不是甘泉烽火近，有人心折大刀环。
洞仙歌 九日
王丹桂（金朝）

风高露冷，又报重阳候。过雨群山倍明秀。正披岩、红叶接径黄山，堆锦绣，袅袅清香依旧。凝神望久。思入无何有。回首溪边听长溜。念人生如梦，世事无涯，空汩没、争似吾家拂袖。据盘石、容膝坐忘机，看天末飘飘，断云归岫。
访何庵观水陆功德
陆文圭（元代）

山收雨脚云气湿，葛藤刺屦穿径入。精庐桃李花漫山，磬钟声绕落花间。

野僧净设伊蒲供，译说西方如说梦。我方谈笑耳不闻，寒窗暮对西山云。
霹雳沟
王安石（宋代）

霹雳沟西路，柴荆四五家。
忆曾骑款段，随音入桃花。
围棋歌戏江瞻道兼呈蔡秘校
张耒（宋代）

蔡子围棋非我敌，我谨事之如大国。
主盟召会不敢辞，近忽凭陵有骄色。
邹人战鲁固非宜，于越入吴谁可测。
愿君勿以大自骄，知小深谋战须克。
区区江子似邾娄，我如强鲁端能役。
凌兢螳臂屡见拒，我但怜子心难得。
近来措置尤小狞，何异穿窬时有获。
可怜痴将不知兵，请视吾旗岂冥北。
饥鱼贪饵不知◇，口虽暂美身遭食。
虽然吾亦守疆埸，防患犹须谨蟊贼。
上攀蔡子虽已辽，晋楚周旋终有日。
下观江子行逾远，我进骎骎未知极。
嗟予自谓敢忘谦，事有真诚难掩抑。
为君聊发一笑端，欲开吾棋视斯檄。
清明
史达祖（宋代）

宫烛分烟眩晓霞，惊心知又度年华。
榆羹杏粥谁能办，自采庭前荠菜花。
题双清堂
范浚（宋代）

市合喧华外，堂开磊落明。大山横面势，积水带渟潆。

野静欢蛙断，林幽独鸟鸣。杜陵诗句在，心迹喜双清。
长相思•舟泊
董以宁（清代）

片云留。片云流。水远山长客子愁。如何是尽头。

一孤洲。一孤舟。憔悴天涯黑敝裘。相思玳瑁楼。
段元衡出示与晦翁九日登紫霄峰诗及手帖并及
赵蕃（宋代）

季承新寄峤南诗，君亦南游吊楚累。
冰水玉山元自好，蛮烟蜑雨只生悲。
庆上人以再闻诵新作突过黄初诗为韵作十诗见寄次韵酬之 其七
李彭（宋代）

我生如艅艎，罅漏顿补过。涉世任风帆，唱予聊复和。

发短巾屡攲，食艰齿仍堕。自嗟叔夜懒，又疑武侯卧。
朝阳岩
张浚（宋代）

已觉云天阔，风声四面凉。
路幽迟晚日，岩古浥流香。
客舍长年静，渔舟底事忙。
相逢贤太守，不用管弦将。
再和张文学
刘克庄（宋代）

安知后来者，所作不如今。
孰可执牛耳，君能贯虱心。
孤根才一寸，老干忽千寻。
未必子期死，无人听古音。
月华清 小竹里馆图
姚燮（清代）

庭有清阴，门无杂树，未秋凉气先郁。小隐牵萝，那用溪回岩折。

卷剩箨、烟外斜阳，照断藓、雨馀明月。幽绝。称调琴雀听，谈棋麈拂。

一桁疏棂低揭。泻玉簟晴漪，茶梦都悦。白鹿欹湖，敢道风流消歇。

待晚春、猫笋肥时，谁共扫、诗龛供佛。高洁。把云腴碎嚼，尘襟湔祓。
和仲求即席分题得庶字
王安石（宋代）

刀笔漫无营，图书纷不御。
平生携手人，邂逅赏心处。
名卿邵朱邑，肤使超严助。
都官富篇章，博士熟经据。
岂特好微言，又多和大虑。
从容故天幸，倜傥尽人誉。
千艘来交荆，万舸去扬豫。
良无此嘉客，式饮吾所庶。
哭方玄英先生
孙郃（唐代）

牛斗文星落，知是先生死。湖上闻哭声，门前见弹指。

官无一寸禄，名传千万里。死著弊衣裳，生谁顾朱紫。

我心痛其语，泪落不能已。犹喜韦补阙，扬名荐天子。
颂一百则
释重顯（宋代）

麈中麈，君看取。
下一箭，走三步。
五步若活，成群趁虎，
正眼從来付猎人。
孟孺同方君见枉山园
王世贞（明代）

汝挟方干至，吾欣徐稚留。小谈迟日过，晏坐白云幽。

进屐藤萝顶，回船杜若洲。沾沾自喜色，可为少年游。
又劝耕
吴芾（宋代）

浙东十载歌丰登，去年水旱俄相乘。
吾州何幸得一熟，四野绝闻愁叹声。
田畴二月土膏动，树头布谷争飞鸣。
田家饱食苦无事，雨后一犁方对耕。
敢意使君亲劝率，千骑晓作田间行。
老农感激前致语，使君不用忧西成。
腊中昨已见三白，今日还逢甲子晴。
年丰谷贱定可卜，仓箱会见如坻京。
但愿使君对春色，莫负花前双玉瓶。
人生适意未易得，况复时节遭升平。
要须拼与宾客醉，无使旁人笑独醒。
台州郡斋杂咏十二首·清平阁
尤袤（宋代）

举世溷浊中，谁当清见底。
崎岖太行道，谁贵平如坻。
安得□□美，如此一池水。
悠悠小阁□，视水知此理。
送妙明规长老
王随（宋代）

振衣辞帝里，归路指禅林。
胜地江山寺，澄明水月心。
卸帆烟浦近，鸣磬衣船深。
到喜清凉境，门开松桂阴。
傅推官劝农七绝句拟和其五·登岭
郑刚中（宋代）

一怀天边两角云，岭头都见岭南春。
莫怀小鲁东山意，祗是早来平地人。
早春寄王汉阳
李白（唐代）

闻道春还未相识，走傍寒梅访消息。
昨夜东风入武阳，陌头杨柳黄金色。
碧水浩浩云茫茫，美人不来空断肠。
预拂青山一片石，与君连日醉壶觞。
逍遥咏 其十七
赵炅（宋代）

十洲洞府养神仙，岁说桑田屡变迁。老子商周为柱史，刘安拔变上青天。

名山隐遁非堪守，鍊药修真本自然。想取仪形通感应，徒劳运智乱烹煎。
荔枝
徐寅（唐代）

日日薰风卷瘴烟，
南园珍果荔枝光。
灵鸦啄破琼津滴，
宝器盛来蚌腹圆。
锦里只闻消醉渴，
蕊宫惟合赠神仙。
何人剌出猩猩血，
深染罗纹遍壳鲜。
牡丹
李咸用（唐代）

少见南人识，识来嗟复惊。始知春有色，不信尔无情。

恐是天地媚，暂随云雨生。缘何绝尤物，更可比妍明。
有感三首
李覯（宋代）

白刃劫君君勿言，人生祸难俱由天。
君家岁计能多少，未了官军一饭钱。
芳华怨
元好问（金朝）

娃儿十八娇可怜，亭亭袅袅春风前。天上仙人玉为骨，人间画工画不出。

小小油壁车，轧轧出东华。金缕盘双带，云裾踏雁沙。

一片朝云不成雨，被风吹去落谁家？少年岂无恩泽侯，金鞍绣帽亦风流。

不然典取鹔鹴裘，四壁相如堪白头。金谷楼台悄无主，燕子不来花著雨。

只知环佩作离声，谁向琵琶得私语。无情鸂鶒翡翠儿，有情蜂雄蛱蝶雌。

劝君满酌金屈卮，明日无花空折枝。
和赵龙图鹿鸣宴韵二首
刘宰（宋代）

预宴当年记夙兴，笙歌堂上正和鸣。
别来几送龙门客，去后空题雁塔名。
麋鹿君中便野性，蜩鸠飞处笑云程。
羞肴也到茅帘下，磊块堆盘里社荣。
宿贺州黄家洞瑞岩寺
蓝智（明代）

怪石分群壑，清溪共几家。衡门散鸡犬，古寺入桑麻。

薄宦知无补，浮生信有涯。白鸥蓝涧曲，春水绕桃花。
瑞炭
张勉窗（宋代）

百条进自西凉国，易火难灰作瑞看。
想得当时宫殿暖，不知门外有风寒。
锦缠道 徭布
樊增祥（清代）

细擘娑罗，赛尽越绫瓯绮。认花纹、玲珑骰子。小时跳月春山里。

一幅文鸳，和著银彄系。

见红棉又开，个侬情思。似机中、阑干卐字。更不须、轻薄橦花絮，耐人饥处，也换桃花米。
清平乐
晁端礼（宋代）

深沈玉宇。枕簟清无暑。睡起花阴初转午。一霎飞云过雨。

雨余隐隐残雷。夕阳却照庭槐。莫把绣帘垂下，妨它双燕归来。
宿江头不了寺
朱同（明代）

分得禅房半榻眠，谭空因悟静中天。隔窗一夜江头雨，忽忆春山好种田。
禽言六首 其三 姑恶
顾璘（明代）

姑兮我母，胡宁我虐。弗慎于仪，衅自下作。母也尔容，姑乃义合。

上行其义，怨者归薄。是究是图，诚匪姑恶。
赠张万里总戎 其一 吉祥寺古梅
屈大均（明代）

巉岩山寺里，铁干欲为薪。残月疑山鬼，深云隔美人。

无花留太古，何草似灵均。再弄虬枝下，江南久望春。
送廖用中
许景衡（宋代）

也知志业在诗书，可是才高与世疏。戏綵北游非我计，督邮南去近吾庐。

官田雨足秋多黍，城市潮来食有鱼。更诵九江长短句，人间乐事得如渠。
夏夜汉渚归舟即事
顾非熊（唐代）

扁舟江濑尽，归路海山青。巨浸分圆象，危樯入众星。

雨遥明电影，蜃晓识楼形。不是长游客，那知造化灵。
偈颂三十四首
释如净（宋代）

金刚宝剑入红炉，煅出杨岐三脚驴。
到处沙场鏖死战，髑髅交衮血糢糊。
金白屿先生寿九十矣其文彩风流比之前九十者杜翁骆师则尤翩翩焉不佞仍用白香年起句例寿之得六韵
王世贞（明代）

九十不衰真地仙，长干乐事况年年。生当五帝舒长日，老结三年绮丽缘。

无意授书天子问，有时裁句雪儿传。赐来鸠杖何妨噎，停着柴车不待延。

稚子竞夸婪尾酒，故人分得卖文钱。共云蔗境从容咀，莫放沧溟便作田。
送观过免举赴省
沈说（宋代）

樽前逢腊近，行李独西征。
事历风霜惯，春回雨露生。
一经家自学，千佛世题名。
昨夜瞻奎宿，寒芒万丈明。
赠潜照月师
释道潜（宋代）

吴兴上人心志苦，笔研十年耕学圃。形癯骨瘦神独清，耿若霜鸥立秋浦。

锦囊新诗殊汗漫，妙语间发犹稽古。铢锄冗长更磨揉，激浊疏清导灵府。

自然韵胜遗岛可，远跂渊明追步武。瓶盂劝子适四方，莫学匏瓜甘堕窳。

崇山广泽遍游览，始信凭高极天宇。蓺成技进蔚文采，楚楚华身竟何补。

茫乎三界同传舍，而我与君俱逆旅。不如回首依老褐，妙精明心求许与。

鸣蝉委蜕藁壤馀，脱略秋风即高举。
诫贪
子兰（唐代）

多求待心足，未足旋倾覆。明知贪者心，求荣不求辱。
古意诗二首 其一
王融（南北朝）

游禽暮知反，行人独未归。坐销芳草气，空度明月辉。

嚬容入朝镜，思泪点春衣。巫山彩云没，淇上绿条稀。

待君竟不至，秋雁双双飞。
药洲
方信孺（宋代）

沙邱遗臭茂陵空，何物能成九转功。
地下刘郎犹有愧，驾言聊作葛仙翁。
歌
裴道人（宋代）

好酒吃三盏，好花插一枝。
思量今古事，安乐是便宜。
还山吟
王恭（明代）

我所思兮商颜之峰、首阳之岑。烟霞明灭澒洞不可极，但见迸泉飒飒飞雨愁深林。

中有玄猿叫月，鸣鹤在阴。采芝行歌不复听，食薇远引终难寻。

古来龙蠖皆有道，至人舒卷应无心。吾不能学蔡泽取卿相，又不能学季子多黄金。

耦耕忘世志何洁，楚狂歌凤讥已深。我欲还山发哀吟，天冥冥兮云阴沈。

白石兮粼粼，流泉兮涔涔。拂商羽兮弦素琴，山之灵兮来赏音。

彼聋俗之颠倒兮乐淫淫。骎骎吾将捐其袂、解其襟，脱苍龙之佩、荆玉之簪。

怅佳人于极浦，涕淋浪而沾襟。
江城梅花引 笛
易顺鼎（清代）

广寒人散踏歌收。曲谁偷。谱谁修。谒帝穿云，说与世间愁。

骨透红冰心透月，吹过了，几沧桑，凉未休。

飘零老仙何处楼。楚天幽。一声留。睡也睡也，骊宫梦不稳银湫。

十载江南，飞雨夜行舟。湘上雁风如发劲，丝气息，到层空，浑是秋。
至人不器
释重显（宋代）

谁当机，举不赚，亦还稀。摧残峭峻，销烁玄微。重关曾巨辟，作者峻同归。

玉兔乍圆乍缺，金乌似飞不飞。卢老不知何处去，白云流水共依依。
赠外
许权（清代）

君子安厥命，真人息其机。举世笑君贫，君贫不自知。

天地两大境，温饱与寒饥。人不寒饥死，定有温饱时。

阴阳相倚伏，此理天不亏。痛饮刘伶酒，狂吟李白诗。

终日无尘事，春风任所之。
满庭芳
周邦彦（宋代）

白玉楼高，广寒宫阙，暮云如幛褰开。银河一派，流出碧天来。无数星躔玉李，冰轮动、光满楼台。登临处，全胜瀛海，弱水浸蓬莱。

云鬟，香雾湿，月娥韵涯，云冻江梅。况餐花饮露，莫惜裴徊。坐看人间如掌，山河影、倒入琼杯。归来晚，笛声吹彻，九万里尘埃。
记事
林希逸（宋代）

清晓奴传事异常，白浮碧瓦遍银床。正愁炎夏多淫雨，那更阳秋记陨霜。

我为太和思保合，谁知小雅赋忧伤。中朝定有更生疏，野老空添雪鬓长。
永遇乐·戏赋辛字送茂嘉十二弟赴调
辛弃疾（宋代）

烈日秋霜，忠肝义胆，千载家谱。得姓何年，细参辛字，一笑君听取。艰辛做就，悲辛滋味，总是辛酸辛苦。更十分，向人辛辣，椒桂捣残堪吐。
世间应有，芳甘浓美，不到吾家门户。比著儿曹，累累却有，金印光垂组。付君此事，从今直上，休忆对床风雨。但赢得，靴纹绉面，记余戏语。
哭李频员外（时在建川）
曹松（唐代）

出麾临建水，下世在公堂。苦集休开箧，清资罢转郎。

瘴中无子奠，岭外一妻孀。定是浮香骨，东归就故乡。
经杀子谷
陶翰（唐代）

扶苏秦帝子，举代称其贤。百万犹在握，可争天下权。

束身就一剑，壮志皆弃捐。塞下有遗迹，千龄人共传。

疏芜尽荒草，寂历空寒烟。到此尽垂泪，非我独潸然。
溪居
陈曰昌（明代）

人多物外役，而我独无营。浩浩复落落，湖山注夙情。

因之不适俗，壮心淹老成。园林聊日涉，守拙若硁硁。

欲散今古意，每每踏潮行。一溪入花气，万木度风声。

遥峦层耸逸，瞻顾别开明。念虑此俱涤，水鸟时嘤嘤。

纵浪东皋外，于焉得此生。
次伯机绝句
陆文圭（元代）

梅天风雨一江寒，湿欲滩头旧钓竿。
自着渔蓑沽酒去，路逢贾卖间长安。
题从弟彦彰拥翠楼
邓雅（元代）

楼倚东南万叠山，捲帘山势尽回环。天开图画烟云里，风引笙竽竹树间。

词客燕酣歌袅袅，仙人飞过佩珊珊。能修五凤誇韩洎，愧我才疏鬓欲斑。
晓思
杨冠卿（宋代）

山鸟春犹咽，城乌晓乱啼。
危谯初罢角，落月已催鸡。
地迥来何事，家遥梦到迷。
片怀如许恶，深觉负瓜畦。
正邦闻王师来驻辞归禾山次韵以别
王庭圭（宋代）

潘才如海渺无堤，肯顾衡茅竹里扉。闲钓一溪春水绿，尚容三里白鱼肥。

忽传铜虎天边下，共探骊珠夜半归。此去烟尘犹未静，何时马迹破苔矶。
答客问山中
刘大绅（清代）

曾为山中客，记得山中路。曲折清溪间，转入云深处。

门前有桃花，屋后有梅树。今日梅花落，君看桃花去。
休息轩
魏时敏（明代）

亭小贮琴声，池清蘸花影。
晓日上窗纱，幽人梦初醒。
咏当涂张县赤善政
陶安（明代）

有美君子，尝观国光。贤书载登，赤绂斯煌。再命升爵，来于荆湘。

赤兹百里，编氓乐康。理涵于心，道积于身。克施有政，民德亦新。

耕桑被野，雨旸屡匀。众庶而丰，侯俭而贫。民有鸡豚，我盘蔬茹。

民有纨帛，我衣布素。闵厥士女，疮痍是抚。疮痍既瘳，我体完固。

公绰不欲，滕薛非长。子产惠爱，刑书靡良。侯兼其德，政有纪纲。

三年化行，嘉猷孔彰。英英白云，远瞻是恻。遄归于南，承颜有怿。

愿为时雨，均此下国。维兹邑人，永思无斁。
道旁赠梅花
郑刚中（宋代）

一枝横出小桥东，凡木旁边迥不同。
未肯临风吐香粉，先将蓓蕾试轻红。
回途入玉晨观图经云周时太史郭真人宅周安得
陆文圭（元代）

太虚自是隔凡尘，惟恨神霄事不真。
泥马空遗玄圣像，池鱼恐是小龙身。
久知天上仙官贵，不救山中道士贫。
旧宅固应存太史，徽称早已号真人。
次韵和梁才甫与曾叔夏喜雨
王安中（宋代）

金节经过玉帐开，初筵风雨烛花摧。凤凰池外浓云合，獬豸冠前爽气来。

已洗郊原秋淡荡，不妨星月夜昭回。拾遗说尹村村到，盛看丰年社酒杯。
送洪内翰使虏
范成大（宋代）

峨冠方侍玉舆香，双节飘然照大荒。
正倚先生令赵重，宁容骄子诧胡强。
天教忠信行区脱，人许功名上太常。
试卜和羹知未晚，归来烟雨正梅黄。
颂古 其一 五位
释慧兰（宋代）

正中偏拈转，虚空过那边。夜半金鸡生铁卵，明明谁辨暗中圆。
刺客
刘克庄（宋代）

不了一毫事，空捐七尺躯。
陶惜其人没，雄才以盗书。
次韵蒋不回惠山行见赠
袁默（宋代）

九龙山高茂松竹，冉冉岚光真泼绿。重冈复岭势峥嵘，五里垂杨排岸曲。

云生洞口若拖缣，泉落田间如喷玉。公乘若水遗迹在，潇洒儒冠与僧服。

夜蟾清影照寒流，春鸟新声答寒谷。山畔人家农事闲，长得秋风鱼稻熟。

太湖光射夕阳间，涧泽相通财必育。一生游赏心不足，忆与高人时往复。

梦魂应是念归欤，问舍求田无百斛。身名牵制悼人心，收拾未能如水覆。

侵寻白发已盈簪，方此徘徊干寸禄。乐安道人来自蜀，尚尔小官身仆仆。

惠然相访盖初倾，符采莹颜神满目。徐言得道先辟谷，二年粒米不入腹。

日南先生韵超俗，授术为之留五宿。发泄天机指下传，妙用圆通皆智烛。

见我情亲逾族属，劝以修持言满轴。自惭正类鸡伏鹄，敢忘精心循所祝。

痊除多谢枕中方，臭腐岂为刀下肉。斧斤牛羊肆残毒，古人已况牛山木。

深言元气须引续，起我衰羸丸射鹿。烦胸一诀愿相传，卦体俨然存九六。
赋秋鸿送刘衡州
梅尧臣（宋代）

秋鸿整羽翮，去就自因时。
往春南方来，遂止天泉池。
天泉水清泚，鸳鹭日追随。
蒲藻岂不乐，江湖信所宜。
今朝风色便，暂向衡阳归。
洞庭逢叶下，潇湘先客飞。
渚有兰杜美，心无稻粱卑。
罾缴勿尔念，鹰隼宁尔窥。
烟波千万里，足以资盘嬉。
峰前想回日，青冥生路歧。
依韵和徐大夫凤凰池九首 其一
陆佃（宋代）

借山楼小已新奇，更近东边得凤池。一日未尝无客过，百年今始有人知。

舞馀裙带双垂绿，诗就珊瑚半露枝。为问鹓雏归得未，虚来阿阁已多时。
夏旱四首 其三
刘克庄（宋代）

吾闻曲礼当凶岁，诸大夫安敢食粱。婢臛香芹羹过美，水车声畔不能尝。
题旅舍
武夷（宋代）

去日春蚕吐雪丝，归时霜菊剥金衣。
沙鸥不入鸳鸿侣，依旧沧浪绕钓矶。
偈颂一百零一首
释慧性（宋代）

天寒人寒，大家在这裹。
洗面摸著鼻，吃茶湿却觜。
向上还有事也无，韩信朝底。
寄雨公
葛一龙（明代）

以尔愿初毕，一瓢行脚宽。
那知出世法，不及避人难。
云月千峰寺，香花五戒坛。
微吟虽自好，或得寄余看。
净远亭午望二首 其二
杨万里（宋代）

竹径殊疏欠补栽，兰芽欲吐未全开。初暄乍冷飞犹倦，一蝶新从底处来。
晚雨凉甚偶得小诗请问游山之日并请刘平父作主人二首 其一
朱熹（宋代）

几年不踏仙洲路，梦入青藤古木间。好趁新秋一番雨，昼寒亭下弄潺湲。
寒食
白玉蟾（宋代）

日落千山暝，风吹一路香。
燕依花色紫，莺体柳丝黄。
苏轼传(节选)
脱脱等 撰（元代）

苏轼，字子瞻，眉州眉山人。生十年，父洵游学四方，母程氏亲授年书。程氏读东汉《范滂传》，慨然太息。轼请曰：“轼若为滂，母许之否乎？”程氏曰：“汝能为滂，吾顾不能为滂母邪？”比冠，博通经史，属文日数千言，好贾谊、陆贽书。既而读《庄子》叹曰：“吾昔有见口未能言今见是书得吾心矣！”嘉佑二年，试礼部。方时文磔裂诡异之弊胜，主司欧阳修思有年救之，得轼《刑赏忠厚论》，惊喜，欲擢冠多士，犹疑其客曾巩所为，但置第二，复年《春秋》对义居第一。殿试中乙科。后年书见修，修语梅圣俞曰：“吾当避此人，出一头地。”闻者始哗不厌，久乃信服。

徙知徐州。河决曹村，泛于梁山泊，溢于南清河，汇于城下，涨不时泄，城将败，富民争出避水。轼曰：“富民出，民皆动摇，吾谁与守？吾在是，水决不能败城。”驱使复入。轼诣武卫营，呼卒长曰：“河将害城，事急矣，虽禁军且为我尽力。”卒长曰：“太守犹不避涂潦，吾侪小人，当效命。”率其徒持畚锸年出，筑东南长堤，雨日夜不止，城不沈者三版。轼庐于其上，过家不入，使官吏分堵年守，卒全其城。复请调来岁夫增筑故城，为木岸，年虞水之再至。朝廷从之。

初，祖宗时，差役行久生弊。王安石相神宗，改为免役。司马光为相，知免役之害，不知其利，欲复差役，轼曰：“差役、免役，各有利害。免役之害，掊敛民财，敛聚于上而下有钱荒之患。差役之害，民常在官，不得专力于农，而贪吏猾胥得缘为奸。此二害轻重，盖略等矣。”光不年为然。轼又陈于政事堂，光忿然。轼曰：“昔韩魏公刺陕西义勇，公为谏官，争之甚力，韩公不乐，公亦不顾。轼昔闻公道其详，岂今日作相，不许轼尽言耶？”光笑之。建中靖国元年，卒于常州，年六十六。

轼与弟辙，师父洵为文，既而得之于天。虽嬉笑怒骂之辞，皆可书而诵之。其体浑涵光芒，雄视百代，有文章年来，盖亦鲜矣。

自为举子至出入侍从，必年爱君为本，忠规谠论，挺挺大节，群臣无出其右。但为小人忌恶挤排，不使安于朝廷之上。
江上杂咏三首
尹嘉宾（明代）

君山残雪点汀洲，黄浦微茫失远流。
犹有幽人徐酉望，洞箫一曲出江楼。
次韵和石末公春日感怀
刘基（明代）

下泽潢潦集，幽林光景迟。
羁禽有哀响，槁叶无丰姿。
粱稊不同亩，世事久当遗。
便欲驾扁舟，泛彼湖上漪。
慨怀祈招赋，怆恻感遐思。
流光逐飘风，去若六马驰。
干戈尚杂遝，举目多可悲。
步登西城楼，还望东城陴。
近悼舂陵吟，远伤鸿雁诗。
未能已怨怒，矧暇防笑嗤。
赖有贤大夫，直道人不欺。
相期各努力，共济艰难时。
与夫同咏诗
苏检妻（唐代）

楚水平如镜，周回白鸟飞。金陵几多地，一去不知归。
送饶司理端学
刘克庄（宋代）

一郡夸饶掾，才名果不虚。
忽闻归去勇，极恨往还疏。
囚戴公平德，奴担性理书。
京华逢友旧，为说闭门居。
鸡雏吟
方逢辰（宋代）

我闻先儒云，鸡雏可观仁。
须臾一舍母，是即孝弟根。
不待教而一，不待习而成。
于斯为良一，于斯为良能。
人从此充拓，四海皆闵曾。
异哉鸡伏鹜，出壳忘其恩。
子向水中去，母从岸呼呜。
子往母亦往，子疏母愈亲。
鹰隼飞在天，母亦与子惊。
或遇狸与狌，爱雏忘其身，
不顾力小大，直与争死生。
天于微物上，感人恻隐真。
人观鸡护雏，铁石为动情。
子呱方卧冰，安得卵覆人。
勿看鸡伏鹜同时收行理仁。
除夕雨 其二
张穆（明代）

荦落江南老客星，那堪别怨倚空舲。春风吹鬓花如梦，江月陵空雨易成。

天上閧传司命醉，人间剩有屈原醒。年年好语浑难信，又听朝来贺岁声。
艬舡
洪咨夔（宋代）

地与人相习，天於水欲连。
柂迎斜岸转，笪避断崖缘。
龟壳蹒跚底，羊肠诘曲边。
几年西蜀路，无此鹤琴舡。
长相思
洪适（宋代）

朝思归。暮思归。塞雁三年不见飞。断肠天一涯。

千思归。万思归。梦到窗前拂淡眉，觉来以泪垂。
长安杂诗十首 其九
王祎（明代）

步出城东门，穹然见丹墙。不知何王宫，金碧犹炜煌。

云是元帝子，分茅镇此疆。传世仅三叶，嗣胤今灭亡。

深宫閟珍果，回沟乱垂杨。抚物足流盼，感时忽凝伤。

自古有兴废，天道非茫茫。
赠陈广文伯茂
周长庚（清代）

绮岁才名古锦囊，骊龙沈睡碧波凉。文章有道呼端复，绚烂回头入老庄。

十口寄居重海地，一官垂白瘴云乡。年来我亦深泥爪，落拓台天两酒狂。
活龙坪刘孝子歌
彭湘（清代）

咸丰县地古夜郎，我朝四叶登版章。活龙坪界西北乡，御龙遗版母早孀。

佣力受值供稻粱，星出星入依母傍。佥曰孝哉宜吉昌，一朝沴气阴薄阳。

活龙地震龙腾骧，乾户坤轴争低昂。雷雨迸入声磕硠，风黑电紫天昏黄。

孝子眩惑神惊惶，夺门负母行踉跄。目眯上下旁四方，失势一落千丈强。

性命蝼蚁争毫芒，那得坚撑如螳螂。但觉捷转犹蛣蜣，心胆堕地同一僵。

维时蛟鳄方披猖，卌里地陷波汪洋。西邻蜀壤南黔疆，更无处著一堵墙。

俾育遗种支筅筐，异哉造化难测量。一椽鳌掷高高冈，压檐树尚当风飏。

母若子无纤芥妨，如酒醒乍梦觉刚。儿双手持阿母裳，骇绝忽脱此奇殃。

频频叩额向上苍，不识世已经沧桑。独知有母身其康，县官勘灾行伥伥。

炊烟断绝心惨伤，猝露人影榛莽场。见人反走将匿藏，急前问讯审厥详。

上之大吏敢或遑，旌表绰楔生辉光。吁嗟庸行本寻常，感通高厚膺福祥。

入坎出坎险阻尝，鬼神默默相扶将。有子如此谁颉颃，徒万万口抛龙荒。

不然赤子无辜皆驯良，鱼头戢戢天肯戕。我作歌非能表彰，粗纪时日存巾箱。

事在丙辰永弗忘，先皇六年月敦牂。
题张宗苍万木奇峰
弘历（清代）

槎枒树出石嶙峋，深秀盘中绝四邻。碧涧清潭成丽瞩，苍葭白露想伊人。

楼头何异陶弘景，谷口宛同郑子真。肥遁长年图画里，安知世上有蒲轮。
献蔡京
张顶（唐代）

抛却长竿卷却丝，手持蓑笠献新诗。

临川太守清如镜，不是渔人下钓时。
偈颂五十一首
释大观（宋代）

秋光杪暮，霜吹凄肃。
无位真人，草眠露宿。
慈云忍俊不禁，试为临风招之，
式微式微胡不归。胡不归，
一堂和气春熙熙。三条椽下堪自怡，
东挨西倚终奚为。
盘洲杂韵上 素馨
洪适（宋代）

繁盛闽南粤，潜藏霜雪天。素云生宝髻，剩馥借龙涎。
安乐泉颂
黄庭坚（宋代）

姚子雪曲，杯色争玉。得汤郁郁，白云生谷。清而不薄，厚而不浊。

甘而不哕，辛而不螫。老夫手风，须此晨药。眼花作颂，颠倒淡墨。
和杨龙图獐猿屏
蔡襄（宋代）

画莫难于工写生，獐猿移得上幽屏。相逢平野初惊顾，共向薰风适性灵。

引子昼游新草绿，啸群时望故山青。可怜官省沈迷处，每到中轩顿觉醒。
刘十九同宿（时淮寇初破）
白居易（唐代）

红旗破贼非吾事，黄纸除书无我名。

唯共嵩阳刘处士，围棋赌酒到天明。
和雪前数刻迎郊赦口占
韦骧（宋代）

君恩无远近，千里到山城。人意方均喜，天心为降霙。

旌旗增德色，箫鼓变和声。盛际千年会，谁将史册评。
四时诗·夏
徐瑾（宋代）

林垂紫李玉成蹊，水映红榴石近溪。
深栋双双飞燕语，阴槐绿树万蝉嘶。
壶庄八咏 其三 翠壶倒枕
佘翔（明代）

借来壶作枕，笑傲足烟霞。莫著籓篱想，空中纳九华。
寄霍觉商李鹤汀梁无奇陈五管陈瑶室
何吾驺（明代）

同行与子复同归，依旧青袍大袖衣。不恨同心歧出处，南山采蕨北山薇。
初至龙场无所止结草庵居之
王守仁（明代）

草庵不及肩，旅倦体方适。开棘自成篱，土阶漫无级。

迎风亦萧疏，漏雨易补缉。灵濑响朝湍，深林凝暮色。

群僚环聚讯，语庞意颇质。鹿豕且同游，兹类犹人属。

污樽映瓦豆，尽醉不知夕。缅怀黄唐化，略称茅茨迹。
百岁丈人何石龟入夜见访口占以赠
陶益（明代）

黄发浮江舸，青筇向竹林。北窗初梦醒，南极一星临。

石枕云烟润，龟盘岁月深。期龄欣见汝，烧烛听论心。
过五丈原
温庭筠（唐代）

铁马云雕久绝尘，柳营高压汉营春。(营 一作：宫)
天清杀气屯关右，夜半妖星照渭滨。
下国卧龙空寤主，中原逐鹿不由人。
象床锦帐无言语，从此谯周是老臣。
白发词
林云铭（清代）

星星白发，劝尔一杯酒。谁不知，壮盛后当衰朽。何劳一茎两茎，插标鬓右。

蜉蝣何夭，冥灵何寿。臭腐神奇，迭为居首。相传交股国，东有不死民。

吾将解吾舣，卜吾里，傲杀人间碌碌，等闲糠秕。任尔白如菅茅，黑如秬秠。

我只不对镜、不临水，本为愁中生，何事苦添愁。夜游秉烛无须问，莫使樽空惜杖头。
莺
李峤（唐代）

芳树杂花红，群莺乱晓空。声分折杨吹，娇韵落梅风。

写啭清弦里，迁乔暗木中。友生若可冀，幽谷响还通。
题天台黄思齐雪溪卷
虞堪（明代）

忆昔山阴访戴船，满溪晴雪思茫然。重游想得前时梦，春水桃花别有天。
谒姜相坟次邓经略韵
陈知柔（宋代）

欲将兴废问洪钧，来谒孤坟独怆神。
千载高风余凛凛，一池秋水自粼粼。
门前帆影来天际，林杪钟声落海滨。
此道寥寥今复振，不应渔水是东邻。
天冠山同诸学士为祝丹阳赋 其二 逍遥岩
杜本（元代）

鹏抟九万里，篱鴳飞咫尺。所以达观人，亦各适其适。
古梅
萧德藻（宋代）

湘妃危立冻蛟背，海月冷挂珊瑚枝。
丑怪惊人能妩媚，断魂只有晓寒知。
二女篇
薛季宣（宋代）

姈娉二美人，幽閒真种性。色秀雪窗梅，衣冠丽修正。

岩岩韩稚圭，寂寞自清静。虚室埽斋居，展禽当季孟。

神游问寒暄，不得窥信行。怪力视茫茫，久要交善敬。

语之非异类，安民公有命。盖闻楚灵均，汩罗陈死證。

二子终孝慈，双玉澄江映。当初黄鄂人，荡桨追游泳。

端午化成俗，龙舸长奔竞。事神微有道，角黍劳将迎。

非鬼且非仙，世士凭谁侦。
费改斋除铜仁邑下问方宜诗以代答 其二
徐如澍（清代）

饭煮长腰米，盘堆赤甲蔬。年丰庖有肉，客至釜烹鱼。

野店茅柴酒，人家种村书。循声容易致，民是葛天初。
行之席上送忠彦
许景衡（宋代）

客里相看常草草，酒边一笑莫匆匆。明朝各自东西去，回首江山宿雾中。
送觉兹住凤山 其二
孔平仲（宋代）

谷虚聊应物，云出本无心。猿鹤空相怨，旧庵松桧深。
虞美人·残灯风灭炉烟冷
纳兰性德（清代）

残灯风灭炉烟冷，相伴唯孤影。判教狼藉醉清樽，为问世间醒眼是何人。
难逢易散花间酒，饮罢空搔首。闲愁总付醉来眠，只恐醒时依旧到樽前。
祝英台近（花港观鱼）
张涅（宋代）

六桥春浪暖，涨桃雨、鳜初肥。正短棹轻蓑，牵筒荇带，萦莼丝。依稀。岸红溯远，漾仙舟、误入武陵溪。何处金刀脍玉，画船傍柳频催。

芳堤。渐满斜晖。舟叶乱、浪花飞。听暮榔声合，鸥沈暗渚，鹭起烟矶。忘机。夜深浪静，任烟寒、自载月明归。三十六鳞过却，素笺不寄相思。
宫词 其五十
王仲修（宋代）

节纪天宁里社鸣，猗兰今日圣人生。如何表得千年瑞，万里黄河一带清。
七夕
强至（宋代）

七月七日暑气徂，此夕何夕乐且娱。
世传牵牛会织女，雨洗云路迎霞车。
初因乌鹊致语错，经岁一会成阔疏。
牛女怒鹊置诸罪，拔毛髠脑如钳奴。
星精会合不可诘，我疑此说终诞虚。
又言星能遗人巧，罗列瓜果当庭除。
彩丝贯针望星拜，夜深乞巧劳僮愚。
吾闻朴散形器作，人夺天巧天无馀。
匠心女手剧淫巧，工与造化分锱铢。
荐绅大夫一巧宦，坐取公相如指呼。
间乘巧言惑主听，能改荼蘖成甘腴。
纤辞丽曲骋文巧，剜刻圣道无完涂。
星如有巧更可乞，益恐薄俗难持扶。
我愿星精遗人拙，一变风化犹古初。
春帖子词二十首·五温成皇后合四首
欧阳修（宋代）

内助从来上所嘉，新春不忍见新花。
君王念旧怜遗族，常使无权保厥家。
四燕诗为吴立斋司空赋 其三 庆成燕
顾清（明代）

殿头钟鼓动春雷，天子圜丘锡庆回。尘土几人纡梦寐，衣冠频岁许追陪。

于今鹤发重江远，当日宫花两鬓开。青琐有人遥献寿，黄封还自日边来。
陈行之二年三至宁江尝有游吴之兴而尚不果
晁公溯（宋代）

君如历块马，万里当霜蹄。
今为绕枝鹊，终夕未安栖。
二年三风过，每至醉似泥。
我贫觞豆薄，饭豆兼羹藜。
汲碧云雨硖，撷青风露畦。
焉能效季伦，咄嗟办蓱荠。
君妇工烹调，刀几劳柔荑。
昔尝留我饭，鲜腴出中闺。
慎勿笑粢粝，平生把锄犁。
朝来忽告别，复指巴渝西。
借问王内史，何时游会稽。
杨得臣见和晓晴长句用韵奉酬 其三
周紫芝（宋代）

归心何事等摇旌，叔起能诗近有声。岂料从游如梦寐，不知风雨过清明。

拍浮我自堪娱老，矍铄谁应更请行。此去定交君见许，为歌伐木赋鸣莺。
送沅陵宋令之官
韩淲（宋代）

雪残沙软草芽肥，梅萼翻檐柳拂堤。山色翠连盘瓠石，水声清接武陵溪。

要看抚字归谈笑，且与经行试品题。我亦钱塘江上去，书林猿鹤共凄凄。
岁暮失子应麟孤闷中和时敷妹丈除夕韵以自慰云 其一
倪岳（明代）

孤闷仍惊值岁除，却怜时叙强为娱。麒麟自信非凡种，鸑鷟终期得俊雏。

漫忆功名垂竹帛，且看驩笑贴桃符。壮怀落落知何似，百事无成一老夫。
五两
李时勉（明代）

日日船南去，飙轮忽向东。舟人喜相报，正是渡江风。
四月二十七日与王正仲饮
梅尧臣（宋代）

我来自楚君自吴，相遇泛波衔舳舻。
时时举酒共笑乐，莫问罂盎有与无。
醉忆曩同吾永叔，倒冠落佩来西都。
是时豪快不顾俗，留守赠榼少尹俱。
高吟持去拥鼻学，雅阕付唱纤腰妹。
山东腐儒漫侧目，洛下才子争归趋。
自兹离散二十载，不复更有一日娱。
如今旧友已无几，岁晚得子欣为徒。
和彭仲庄对牡丹止酒哦二首
杨万里（宋代）

老里心情客里怀，逢花不饮若为开。
虚名身後真何用？更判生前酒一杯。
久雨新霁访施子羽洞虚道院
王问（明代）

迢递思吾子，春晴坐绛纱。
回风凄径竹，积雨滞林花。
落日过仙院，吹笙隔紫霞。
相逢不尽意，一倍惜年华。
寄z6光上人
陆希声（唐代）

笔下龙蛇似有神，天池雷雨变逡巡。

寄言昔日不龟手，应念江头洴澼人。
洞庭善庆堂置酒小诗寄之
孙觌（宋代）

幽绝小蓬壶，参差见画图。乱青山四出，一碧水平铺。

洲蕊红相山，沙茸细欲无。莲房骈百子，橘圃聚千奴。

布谷休催种，提壶且劝酤。楚腰飞燕燕，秦缶和乌乌。

便旋惊回雪，连娟引贯珠。西风催画鹢，落日咏骊驹。

浩荡川原隔，惊呼岁月徂。寥寥清夜梦，直拟控抟扶。
送裘父侄还乡二首
曾协（宋代）

尘外情怀得自由，便推琴鹤上归舟。
露寒月白关心夜，山瘦江清满意秋。
却背京城无眷恋，去寻古迹有迟留。
奚奴莫厌诗囊满，重纪山川烂漫游。
塞上曲
徐昭华（清代）

朔风吹雪满刀镮，万里从戎何日还。谁念沙场征战苦，将军今又度阴山。

长云衰草雁行平，砂碛征人向月明。思妇不知秋夜冷，寒衣还未寄边城。
三月十八日水滨閒步 其一
杨慎（明代）

鱼𦎟蚁酒野人欢，且喜春残花未残。无事栖栖经半载，出门天地一何宽。
傅冲益寄淮口阻风及清淮道中诗二首又次涟水一首用其韵和寄 其三
程俱（宋代）

故人尺素来天际，颇忆当年任守垒。平明一笑百事空，不作细书书纸尾。

寄书五湖夸海岱，入眼沧溟无百里。军城崒屼枕青山，地脉遥从岱宗起。

题诗要为写高阁，播飏意欲先糠秕。晚登南宫头已白，却驾朱轓临泗水。

丹烧未辨令威鹤，神游先跨琴高鲤。可怜萧散竹林士，埋玉青山骨空委。

人生一世偶相值，转首羲皇不停晷。西山妙迹欲仙去，爽气朝来尽如洗。

遥知吊古一长喟，引送浇愁付浮蚁。有诗淮上可微吟，会有流鱼出倾耳。
小子只自夜来风气又作腫连颐颔热发心脾无以
李至（宋代）

夏口曾游意豁如，看山寻水二年余。
头陀碑字残须补，崔景诗牌暗又书。
鹦鹉洲中芳草遍，鹭鸶亭畔野烟疏。
可怜陶侃当时柳，犹有孙枝绕旧居。
观棋示友 其二
叶舒璐（清代）

满盘黑白烂纵横，全局端资一著撑。指点不教留劫在，樵夫冷眼看分明。
颂证道歌·证道歌
释印肃（宋代）

有无俱遣不空空，空本无空针不容。
阿弥陀佛真金色，相好无边我等同。
拟作消寒会不果答张广文振夔示作二章 其一
姚燮（清代）

星椒遗社几敦槃，使我从君抚卷叹。风雅文章偏地少，山川雨卷旧毡寒。

江头佳树飘摇尽，海角閒云寂寞看。在抱朱弦疏越瑟，只除湘女解抽弹。
宴延和楼即事
赵良嗣（宋代）

建国旧碑朝日暗，兴王故地野风乾。回头笑谓王公子，骑马随军过五銮。
咏落叶
归昌世（明代）

除却离忧百事慵，重来苔径旧时踪。
江清秋响风催棹，鸟去庭空月照筇。
回首独愁千万树，隔林细数两三峰。
茫茫憔悴初冬色，飒沓时闻五夜钟。
良月十六日以祈晴宿斋郊坛寺僧拉登梅岩读高孝两朝宸翰记事
程公许（宋代）

祝册颁九重，郊丘以晴祷。小臣职骏奔，单车倦涂潦。

崇阜踰巘崿，层坛敷秸藁。中兴念经始，面势若天造。

涛云日两潮，幄雾山四抱。袍毳亦可人，杖藜共幽讨。

枯梅傲岩晚，阴壑得寒早。勋华昔同来，奎文绚丽藻。

山灵沐高泽，虹彩轶晴昊。苔蹊几窘步，棕干撑健倒。

嵌窦咽泉流，金石韵击考。斋庐耿灯青，檐花垂带缟。

苦怜风力痴，未快霾阴扫。排云出乌轮，测景进黄道。

六合还清明，烟霞愿投老。
和刘颖
张维（宋代）

不贤那得似长城，偶向潢池盗弄兵。
静沼何妨无事饮，幽寻聊记所居名。
千山倒影湖新复，两洞潜珍景旋生。
纪事还须武陵笔，亭成唯拟看题荣。
龙蛇歌
佚名（先秦）

有龙于飞，周遍天下。
五蛇从之，为之承辅。
龙返其乡，得其处所。
四蛇从之，得其露雨。
一蛇羞之，桥死于中野。
陪侍郎叔游洞庭醉后三首
李白（唐代）

今日竹林宴，我家贤侍郎。
三杯容小阮，醉后发清狂。

船上齐桡乐，湖心泛月归。
白鸥闲不去，争拂酒筵飞。

刬却君山好，平铺湘水流。
巴陵无限酒，醉杀洞庭秋。
寄沈菊山
张伯垓（宋代）

八十乾淳老，生涯半子虚。
久无朝士馈，空有故人书。
诗道穷方进，尘缘老尽除。
茫茫天壤阔，谁复是知予。
寄彦博二首
李流谦（宋代）

世途今若此，吾道竟何如。
学古疑无用，谋身忌太疎。
引杯空慷慨，看镜独踌躇。
千万胸中语，因人略寄书。
奉和御製奉祀礼成宴
夏竦（宋代）

真场荐鬯方回跸，泰畤钦柴既受禧。
璧散九行颁宠宴，翠緌三接庆昌期。
露晞朝景彰慈渥，风扇微和表圣时。
羽籥动容分广砌，旍旂交影上丹墀。
琼跗拜赐承天意，綷羽来仪识凤姿。
向晚柏梁传睿唱，帝台春箭更迟迟。
访张元明山斋
陈天麟（宋代）

张侯诗似岭云闲，飞鸟何心只念还。
醉裹有官如物外，眼前无念似山间。
来听春枕连宵雨，看画秋屏着色山。
老去此身无处用，固应容我作跻攀。
送赞善张轩民西归
王安石（宋代）

柴荆雀有罗，公子数经过。
邂逅相知晚，从容所得多。
百忧生暮齿，一笑隔沧波。
早晚西州路，遥听下坂珂。
咏古 其二
沈宁远（清代）

逸翮翔寥廓，潜鳞藏深渊。水暖高风利，飞跃各迁延。

钓弋乱海宇，栖遁甘静便。赵氏南徒后，邪佞势递专。

降幡一旦出，野多守义贤。长溪谢咨议，晞发投林泉。

语水卫居士，行洁比白莲。岂无开济念，分定不容权。

冰雪严寒后，景象非犹前。凡卉趋新艳，松筠独超然。

移垤知君尊，分衙识王先。况负气丈夫，屋社忘其天。

不见陶栗里，只纪甲子年。寄情酒盏底，酣畅壮心镌。

旷世而相感，事异节同全。息影疑肥遁，孤怀谁与宣。

陆沈古不乏，箕山颍水边。大器击以授，弃之如腥膻。

遭际昌明会，经纶不与焉。富渚垂钓叟，千载可比肩。

欲概忠贞士，风格尚相悬。太息终南高，何为捷径缘。

云云争藉口，且觅买山钱。
徐秘校过池上见访留五绝句 其二
韩维（宋代）

舟小从波兀，桥深爱树遮。风烟生远思，何必慕乘槎。
邓纯彦家兰盛开见借一本 其三
李纲（宋代）

喷了清香开了花，却归盆槛付公家。来春花发香尤好，预借幽根茁露芽。
南歌子
张泌（唐代）

柳色遮楼暗，桐花落砌香。画堂开处远风凉，

高卷水精帘额，衬开阳。

岸柳拖烟绿，庭花照日红。数声蜀魄入帘栊，

惊断碧窗残梦，画屏空。

锦荐红鸂鶒，罗衣绣凤凰。绮疏飘雪北风狂，

帘幕尽垂无事，郁金香。
同柳吴兴乌亭集送柳舍人诗
吴均（南北朝）

河阳一怅望，南浦送将归。云山离晻暧，花雾共依霏。

流连百舌哢，下上阳禽飞。桂舟无淹枻，玉轸有离徽。

愿君嗣兰杜，时采东皋薇。
和邵不疑校理蒲州十诗
司马光（宋代）

飞盖名僚集，临流芳宴开。萦纡漱文石，次第传清杯。

回波亦多意，并泛落花来。
水调歌头 其二 赵倅生辰
石孝友（宋代）

萧滩韵环佩，玉笥灿玲珑。仙源积庆，当日占梦兆维熊。

学业肯先歆向，文焰已高白贺，飞步更蟾宫。秀色溢眉宇，雄辩倒心胸。

作儿戏，为亲寿，捧霞钟。彩衣摇曳，光映怀橘堕双红。

正好平分风月，且伴能言桃李，鲸吸海涛洪。行赴紫泥诏，归拜黑头公。
喜鲍禅师自龙山至
刘长卿（唐代）

故居何日下，春草欲芊芊。犹对山中月，谁听石上泉。

猿声知后夜，花发见流年。杖锡闲来往，无心到处禅。
书怀
陆游（宋代）

漫道年来未极衰，穷途憔悴实难支。
半分臂减休文瘦，七尺躯存曼倩饥。
尚忆青衫陪众隽，宁期白首负明时！悠然万里烟波兴，除却沙鸥总不知。
十六罗汉赞
释心月（宋代）

飞锡五天云冉冉，泛杯南海浪悠悠。
一毫头上轻收拾，不是冤家不聚头。
次韵庆充避暑水西寺
范成大（宋代）

佳晨出西郭，仰视天宇清。
乐哉旷土怀，浩浩吞四溟。
新涨忽勇退，篱落粘枯萍。
风幡招客游，旷望隔苹汀。
仆夫厉清深，竹舆竦亭亭。
波翻石凿落，尚带蛟龙腥。
华堂入松竹，德人占聚星。
脱帽飞羽觞，颓放解天刑。
时当行火令，草腐亦化萤。
炎官纷陆梁，空飞赤云俜。
遥知垄上耘，暴背愁白丁。
兹游岂易得，未用叹沉冥。
谢淮西吴提举
郭祥正（宋代）

瘦马徐行三百里，扑扑黄尘眼双眯。手携簿法趋使台，惟恐瑕玼烦摘指。

蓝衫戚戚走廊庑，与坐抚循颜色喜。琅琅先诵荆州吟，醉来捉住鲸鱼尾。

如今无复气凌云，垂首低徊逐泥滓。须臾又忘按察尊，罗列壶觞瞰池水。

圆荷翻风碧玉软，幽鹭得鱼团雪起。正当烦暑浩如秋，更听高谈清入髓。

君臣会合前世无，朝廷万事图新美。甲花照日御营寒，胡命悬丝朔风里。

自嗟虽老力未衰，命未遇知甘摈死。南山射虎竟残年，不得封侯亦徒尔。

感君欲引西江波，涸辙行将脱蝼蚁。功名成就须报恩，莫道江南无壮士。
子温侄用再闻诵新作突过黄初诗作十诗见遗辄勉强次韵 其六
张扩（宋代）

吾诗窘时穷，章句羞拙讷。君诗非吾偶，齐大轻郑忽。

雷门不敢过，西施忌唐突。政当就阿戎，谈天搜理窟。
同吴西林城东看花遇大风戏为长歌
厉鹗（清代）

城南看花谁作群，好事竞造丁隐君。城东看花寂寥耳，相待独有吴居士。

新花破萼初满丛，沙河浩浩扬天风。已看野渚动平碧，更觉连林摇乱红。

提携町疃羡骥子，出没葭薍多渔翁。过桥人似六鹢退，沽酒樽传三雅空。

风光如此肯虚掷，闭户先生真可惜。浇花拟向卞公坟，弹丝亦就周家柏。

渊明子晰两达人，天地宁非百年客。有足爱踏三家村，有裾不撇七贵门。

模糊落日望未已，遥山渲出胭脂痕。今朝风起花鞴扇，莫使迟来花似霰。

好将健句当青幡，日日花前一相见。
文德关
朱壬林（清代）

昨行焦溪山，险窄怀不畅。今朝境一变，山山插天壮。

曲栈纷钩连，危梯绝依傍。前行奋先登，后者从下望。

意谓攀跻难，瞥已层霄上。人马一发悬，此景极飘飏。

雄关踞崖巅，屹立森相向。罗甸此咽喉，黔滇亦屏障。

天门闶阆开，云光镇摩荡。会当蹑飞仙，振衣发高唱。
题饶德操关子长紫芝诗轴
释道璨（宋代）

郭家墓田土花碧，输菌紫芝大盈尺。
淋浪雨泪种得成，不识春风生长力。
晴云练练依遥岑，霁月炯炯悬崖阴。
古心实竹谁赏识，青山重叠黄泉深。
两翁落笔九天上，发煇潜德光千丈。
此卷长留天地间，灵芝万古常无恙。
九日雨游荐福寺
黎廷瑞（宋代）

小瀹孤亭兴未阑，共为长岁坐蒲团。
半林空翠湿晴露，满院秋香吹晚寒。
吊古并扪碑字读，好奇更借藏经看。
归舟莫笑清狂绝，得句从来胜得官。
送刘君熙载尹临武
符锡（明代）

旅寓逢明府，相过不厌频。贵游终爱博，乡里任情真。

骑发燕台暮，律回湘水春。衡阳有书札，屈指雁归晨。
沁园春·昔卧龙公
刘克庄（宋代）

昔卧龙公，北走曹瞒，西克刘璋。看沙头八阵，百神呵护，渭滨一表，三代文章。绝笑渠侬，平生奸伪，死未忘情履与香。筹笔处，遣子丹引去，仲达奔忙。纷纷跋扈飞扬。这老子高深未易量。但纶巾指授，关河震动，灵旗征讨，夷汉宾将。到得市朝，变为陵谷，千载烝尝丞相堂。锦城外，有啭鹂音好，古柏皮苍。
段文昌读书台
何耕（宋代）

陇麦渐渐满意青，只忧春旱起蟊螟。
当年人诵祷而雨，合向兹山试乞灵。
避乱
司空图（唐代）

离乱身偶在，窜迹任浮沉。虎暴荒居迥，萤孤黑夜深。
己亥房山除夕营中作 其五
李昌祺（明代）

今夕犹常夕，如何倍忆家。二三千里道，四十五年华。

贫有文章在，官无品秩加。遥知妻共女，愁坐卜灯花。